台灣地震︱周杰倫報平安余思霆屋企冧櫃 蘇皓兒原機折返
2024年04月03日 11:30
東網電視
更多新聞短片
台灣花蓮今日(3日)發生7.5級地震,截至中午12點前強震致4死97傷,知名景點落石砸中多人,就連本港有市民亦感到震感!多位藝人就被今次地震波及,當中身在台灣嘅台灣天王周杰倫,就晒出光圈照,雖然咩都睇唔到,但係佢就打上「晃到不行」、「平安」,太太昆凌就簡單寫上「希望大家平安」嚟分別同大家報平安。
台灣歌手楊丞琳自爆嚇到唔敢繼續瞓覺,仲驚到連阿媽屋企都唔敢:「連去母親家的勇氣都沒有明明距離這麼近」並表示不停聽到救護車、消防車聲:「希望災情降到最低,大家都平安無恙」。被網友封為「地質學家」嘅炎亞綸,於地震後第一時間發文關切所有人:「大家還好嗎?」仲喺留言區爆粗口寫道﹕「MTxK」心情相當驚慌失措。
相反同樣身在台灣老家嘅前華姐余思霆,佢就晒出家中多個矮櫃倒塌嘅凌亂照,留言:「家裏人都沒事 花蓮的老家有點小意外 但家人都安全 謝謝大家的關心 希望沒有傷亡」正身在台灣嘅藝人蘇麗珊,則上載室內相,指自己尋日先啱啱抵埗台灣即遇地震:「昨天晚上到了台北 第一次遇到地震 仲以為自己發緊夢 好似搭緊架船喺好大浪嘅海上面咁 書架上面啲嘢都搖到郁嚟郁去 之前仲好糾結要唔要自己住酒店 好在因為怕自己一個瞓搵咗間airbnb 房東係個媽媽 我仲喺床上面呆咗諗緊咩事佢即刻嗌我起身 我哋同佢隻狗狗攬埋一齊先無咁驚 希望在台灣的人都安全」
受台灣地震影響,機管局今早表示兩班由香港前往日本沖繩那霸機場的航班需要折返,當中就有長腿女神蘇皓兒喺機上,佢晒出高空照,指自己要原機折返,平安要緊。
而馬來西亞女神林明禎則發文,為台灣集氣:「天佑台灣 希望大家都平安 剛得知台灣大地震,震央在花蓮,看到了好 多花蓮災情的畫面 天佑台灣,希望大家平安 大家要多加留意,一定小心」台灣歌手劉若英、新加坡歌王林俊傑(JJ)、林心如、小S(徐熙娣)、王力宏等都紛紛發文,呼籲大家要小心。